Δεν μπορεί να «παρακαμφτεί» ειρηνευτική διαδικασία μεταξύ ισραηλινών και παλαιστινίων
δηλώνει ο Πρόεδρος Ομπάμα στη Γενική Συνέλευση των Η.Ε.
Ο αμερικανός Πρόεδρος Μπαράκ Ομπάμα ανέφερε ότι δεν μπορεί να υπάρξει «παράκαμψη» της ειρηνευτικής διαδικασίας μεταξύ ισραηλινών και παλαιστινίων, ενώ ο γάλλος Πρόεδρος, Νικολά Σαρκοζί, πρότεινε χρονοδιάγραμμα ενός έτους για την επίλυση της διαμάχης. Οι δύο ηγέτες ανέβηκαν στο βήμα της Γενικής Συνέλευσης των Ηνωμένων Εθνών την Τετάρτη. Η Παλαιστινιακή Αρχή ετοιμάζεται να υποβάλλει αίτημα για πλήρη ένταξη ανεξάρτητου κράτους στο Συμβούλιο Ασφαλείας των Η.Ε., την Παρασκευή. Ο κ. Ομπάμα εξέφρασε απογοήτευση για τις καθυστερήσεις στην ειρηνευτική διαδικασία, αλλά δήλωσε ότι συνεχίζει να πιστεύει πως η διαμάχη θα πρέπει να επιλυθεί μέσω διαπραγματεύσεων μεταξύ ισραηλινών και παλαιστινίων και όχι στα ΗΕ. Ο κ. Σαρκοζί τόνισε ότι μετά από 60 χρόνια αποτυχημένων προσπαθειών στην ειρηνευτική διαδικασία για το μεσανατολικό, είναι ώρα να αλλάξει αυτή η προσέγγιση. Ο Γάλλος Πρόεδρος πρότεινε την επανέναρξη των ειρηνευτικών συνομιλιών σε ένα μήνα, συμφωνία για τα σύνορα μέσα σε έξι μήνες και μια τελική συμφωνία σε ένα χρόνο. Πρότεινε επίσης αναβάθμιση της παλαιστινιακής κυβέρνησης στα Η.Ε. από παρατηρητή, σε επίπεδα μη μέλους, αλλαγή που απαιτεί απλή πλειοψηφία στην Γενική Συνέλευση των 193 μελών. Ο κ. Ομπάμα αργότερα συναντήθηκε με τον ισραηλινό Πρωθυπουργό Βενιαμίν Νετανιάχου, όπου επαναβεβαίωσε την δέσμευση των ΗΠΑ για την ασφάλεια του Ισραήλ. Ο κ. Ομπάμα συναντήθηκε επίσης με τον παλαιστίνιο Πρόεδρο, Μαχμούντ Αμπάς.